2.    12.-18. März Tour noch Exmouth  Am Mittwuchmorge früeh ischs losgange: Am 7.00 simmer am abgmachte Punkt idr Stadt in Reisebus igstige:ca.16 jungi und 2 nüme so ganz jungi Reisendi und dChauffeuse! Sie hät sich als "Libby" vorgstellt und isch zuglich Guide, Organisatorin und Chöchin in einem gsi!  Die ufgstellti Reisegruppe hät sich zämegsetzt us Engländer, Dütsche, eme Holländer, en Australierin und einige Schwiizerinne. Nocheme erschte unplante Halt, -sRad vom Ahänger hät en Platte gha, und dLibby hät scho s' erscht mol Freud gha am ältere Swiss Man!!- ischs dänn zum erschte Ziel hüt: Pinnacle Desert; das isch e riesigi Wüestelandschaft mit uralte, verschiede grosse Kalkstei-Gebilde, keine wie dr ander, wies halt dNatur i Millione vo Johr bildet hät...  Ufem Weg d' Weschtküste duruf isch eim die  unendlichi Wiiti vo dem Land scho chli bewusst worde: dr Staat Western Australia (mit dr Hauptstadt Perth) isch ca.6mol grösser als Dütschland!! hät aber nur 2Mill. Iiwohner!! Und no öppis: me mues scho guet luege, dass mer es Känguru eifach so ide Wildnis entdeckt! Also i ha bis am Obe keis gseh - mol keis Läbigs!=(  Am Dunschtig simmer im Kalbarri Nationalpark über steinigi Felsbrocke und Schluchte gwanderet, klettert und kraxlet - wem das zwenig spektakulär gsi isch, hät sich no chöne über e  Steilwand lo abseile!! (s.Fotos)    Das sogenannte Z-Band, wo dr Fluss do in Johrtuusende dur die Felse gfrässe hät, hät me dänn vo obe durs "Nature Window" no iidrücklicher chöne bewundere! Me muess immer nu stuune...- Uf dr Wiiterfahrt nach Monkey Mia hämmer no am Shell Beach - das isch en zig km-wite Müschelistrand, wome cha ide Müscheli grabe und si dur dLuft lo "schneie" (s. Fotos) - und am Shark Bay Halt gmacht. Döt hämmer die absolut älteste Lebewese vo üsem Planet  bestuunt: dStromatolite. Zu dene nur soviel: 2Milliarde Johr lang sinds di einzige Lebewese gsi und händ mit ihrem Surstoffproduziere üsi Atmosfäre überhaupt erscht lebensmöglich gmacht. Wenn me guet gluegt hät, hät me zwüsche dene grauschwarze Steibrocke öppe es Blöterli gse durs Wasser ufstiige!! Es isch mer vorcho wie ufere Ziitreis 3Milliarde Johr zrugg!!...  Am Obe im wunderbare Monkey Mia häts denn no en anders Highlight geh: Vorem Znacht gsehnmer doch tatsächlich es paar Delfin ruhig am Strand no  schwimme. Zwee vo üs sind natürlich blitzschnell id Badhose gumpet und händ ihre Obigschwumm zäme mit dene 4 Delfine gmacht!!  Am andere Morge simmer natürlich alli gspannt gsi uf das berüemti Delfinfüetere. D'Betreuer vor Ort händ üs vil über die interessante Tier verzellt, wo do richtig zahm jede Morge sich füettere lönd. Vo de Zueschauer wärde jewils es paar einzelni usgläse, wo en Fisch em Delfin chönd is Mul legge. Bi de 2 Füeterige sind eimol "the young man with the towel" und s'andermol "the girl  with the towel" usgläse worde...(gsehnd uf dr föteli, wer¨¨) Am liebschte wäre mer es paar Täg idem wunderschöne Monkey Mia blibe. - Witer obe segs no schöner, het üs dLibby versproche. Also simmer am Nomittag wieder in Bus gstige. Grad wo dSunne im Wasser versunke isch -(han übrigens immer no kei Käng. gseh) simmer in Coral Bay acho.  Do hämmer dänn chöne de Samschtig verbringe mit Schnorchle, Schwimme mit ca. 1m-lange Fisch, echli Fulenze und s'glasklari, türkisfarbeni Wasser gniesse! Am Obe simmer  denn am Ziel vo dere Tour, in Exmouth, acho. (immer no kei Käng.)  Am Sunntig, uf em Weg zum Lüchtturm vo Exmouth - womer e 360Grad Rundsichtüber Land u. Meer hät!!- hämmer doch tatsächlich: s'erschte Känguruh in der freie Natur gseh!!=) Jöö!! - Dänn isch Schnorchle an verschiedene Beaches und Büchtli agseit gsi - ein Traumstrand nochem andere!! - Am Obe hämmer en Halt gmacht wägeme Wrack im Meer usse. Im Wasser usse hämmer plötzlich ganz vil chlini schwankendi Chöpf zwüsche de Welle gseh: das sind doch  tatsächlich ganz vil Schildchrotte gsi!! - s'hät niemert me ufs Wrack glueget